Leo Ejup z Olimpijo podpisal triletno pogodbo

Ljubljana – Mladi reprezentančni osrednji branilec Leo Ejup, ki je v lanski sezoni z odličnimi igrami in zadetki z razdalje opozoril nase v dresu novomeške Krke, je danes postal novi član zmajev. 21-letni Novomeščan je s slovenskimi državnimi prvaki podpisal triletno pogodbo (do 20. 6. 2019).

»Občutki so neverjetni, saj je prihod v največji nogometni klub v Sloveniji najmanj stopnička višje v moji karieri. V prejšnji sezoni je Olimpija z osvojitvijo naslova državnega prvaka pokazala, da se kot klub razvija v pravi smeri. V veliko zadovoljstvo mi bo deliti garderobo z nekaterimi izkušenejšimi posamezniki, od katerih se bom lahko veliko naučil. Ti fantje niso pomembni le zaradi igre, temveč tudi zaradi vzorca vedenja, ki ga prenašajo na mlajše igralce. Moji cilji so povezani z vsakodnevnim dokazovanjem, vsekakor pa si želim izboriti mesto v začetni enajsterici, kar bo glede na kakovost igralskega kadra vse prej kot lahka naloga. V rezultatskem smislu bo prioritetni cilj ubranitev naslova državnega prvaka in zmaga v pokalnem tekmovanju, na mednarodnem prizorišču pa si želimo čim dražje prodati svojo kožo,« je bil po podpisu pogodbe z NK Olimpija Ljubljana vidno zadovoljen Leo Ejup.



Športni direktor zmajev Nenad Protega verjame, da je pred mladim Novomeščanom svetla prihodnost: »V preteklih dneh smo nekajkrat že omenili, da se bomo kadrovsko ustrezno okrepili, saj nas v novi sezoni čakajo naporne preizkušnje v treh različnih tekmovanjih. S prihodom Lea Ejupa smo potrdili naše želje, da ne bomo razmišljali le o tem, kaj nas čaka danes, ampak nam je zelo pomembna tudi prihodnost. Menimo, da Ejup izpolnjuje obe naši želji, saj lahko kljub dejstvu, da ima še ogromno rezerv, česar se zaveda tudi sam, enakovredno konkurira za mesto med najboljšimi. Gre za mladega reprezentanta, kar pa ne pomeni, da ve vse o nogometu. Čaka ga namreč še ogromno odrekanja in napornega dela, toda s talentom in voljo lahko veliko doseže. Leo je v Olimpijo prišel skozi majhna vrata, toda prepričani smo, da bo ob načrtnem in kakovostnem delu nekega dne odšel skozi velika.«



Foto: SPS.